สำนักงานกิจการยุติธรรม จัดโครงการฝึกอบรมเชิงปฏิบัติการ “การบริหารจัดการข้อมูลขนาดใหญ่ด้วยเทคโนโลยี Big Data มาประยุกต์ใช้กับกระทรวงยุติธรรม” เพื่อให้ผู้บริหารกระทรวงยุติธรรมนำความรู้ไปบริหารจัดการหน่วยงานให้มีประสิทธิภาพมากยิ่งขึ้น
พลอากาศเอก ประจิน จั่นตอง รองนายกรัฐมนตรี และรัฐมนตรีว่าการกระทรวงยุติธรรม เป็นประธานในพิธีเปิดโครงการฝึกอบรมเชิงปฏิบัติการ “การบริหารจัดการข้อมูลขนาดใหญ่ด้วยเทคโนโลยี Big Data มาประยุกต์ใช้กับกระทรวงยุติธรรม” หลักสูตรเทคโนโลยี Big Data สำหรับผู้บริหารกระทรวงยุติธรรม ซึ่งงานดังกล่าวจัดขึ้นเพื่อสร้างความรู้ความเข้าใจเกี่ยวกับเทคโนโลยี Big Data สำหรับการนำไปใช้ในการบริหารจัดการหน่วยงาน และประกอบการตัดสินใจของผู้บริหาร ซึ่งเป็นกลไกในการขับเคลื่อนยุทธศาสตร์ของหน่วยงานเพื่อให้บรรลุตามเป้าหมาย โดยรองนายกรัฐมนตรี ยังกล่าวด้วยว่า การนำเทคโนโลยี Big Data เข้ามาใช้จะเป็นเครื่องมือสำคัญในการพัฒนาและปฏิรูปประเทศ เพื่อนำไปสู่ความมั่นคง มั่งคั่ง และยั่งยืน สอดคล้องกับแผนพัฒนาดิจิทัลเพื่อเศรษฐกิจและสังคมของประเทศ ที่สำคัญ Big Data ต้องมีข้อมูลในเชิงลึกและมีการอัพเดตที่ทันสมัย ซึ่งในส่วนของกระทรวงยุติธรรมจะมีการปรับใช้กับกรมพินิจและคุ้มครองเด็กและเยาวชน กรมคุมประพฤติ และกรมราชทัณฑ์ โดยจะเก็บรวบรวมข้อมูลของผู้กระทำความผิดไปวิเคราะห์รวบรวมหากมีการปล่อยตัวเพื่อป้องกันการกระทำความผิดซ้ำต่อไป





ในส่วนของการอบรมในวันนี้แบ่งเป็นการแนะนำเทคโนโลยีข้อมูลขนาดใหญ่สำหรับหน่วยงานราชการ กรณีศึกษาทางด้านเทคโนโลยีข้อมูลขนาดใหญ่สำหรับกระบวนการยุติธรรมทางอาญา และกิจกรรมการกำหนดปัญหาและขอบเขตสำหรับการวิเคราะห์ข้อมูลขนาดใหญ่ของกระทรวงยุติธรรม โดยมีผู้บริหารของกระทรวงยุติธรรมเข้ารับการอบรมจำนวนทั้งสิ้น 50 คน อย่างไรก็ตามการดำเนินงานดังกล่าวจะช่วยให้เกิดการวางแผนในเชิงกลยุทธ์ของหน่วยงานให้มีประสิทธิภาพมากยิ่งขึ้น เพื่อสร้างความยุติธรรมให้แก่ประชาชน